K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| [Datums] | Noteikumi Nr. \_\_\_\_\_ |

Rīgā

**Noteikumi par iesniedzamajiem dokumentiem atļaujas īstenot segto obligāciju programmu saņemšanai un paziņojuma par nodomu emitēt segtās obligācijas iesniegšanai un šo dokumentu izskatīšanas kārtību**

Izdoti saskaņā ar

Segto obligāciju likuma

36. panta ceturto daļu   
un 41. panta otro daļu

1. Noteikumi nosaka:

1.1. Latvijas Bankai iesniedzamos dokumentus un tajos ietveramo informāciju, lai:

1.1.1. saņemtu atļauju īstenot segto obligāciju programmu (turpmāk – atļauja);

1.1.2. Segto obligāciju likuma 36. panta trešajā daļā noteiktajā gadījumā paziņotu par nodomu emitēt segtās obligācijas saskaņā ar apstiprināto segto obligāciju programmu (turpmāk arī – paziņojums);

1.2. šo noteikumu 1.1. apakšpunktā minēto dokumentu izskatīšanas kārtību;

1.3. kārtību, kādā emitents informē Latvijas Banku par pārmaiņām informācijā un dokumentos, kuri Latvijas Bankai tika iesniegti atļaujas saņemšanai.

2. Emitents atļaujas saņemšanai iesniedz Latvijas Bankai šādus dokumentus:

2.1. iesniegumu, kurā uzskaitīti tam pievienotie dokumenti;

2.2. emitenta kompetentās pārvaldes institūcijas sapulces (sēdes) protokola kopiju vai tā projektu par segto obligāciju programmas īstenošanas uzsākšanu un nepieciešamās atļaujas saņemšanu;

2.3. segto obligāciju programmu;

2.4. emitenta iekšējos dokumentus, kuri nosaka:

2.4.1. seguma portfeļa izveidošanas, nošķiršanas, vērtēšanas un seguma aktīvu aizstāšanas kārtību;

2.4.2. seguma portfeļa uzrauga izvēles, iecelšanas un nomaiņas kārtību;

2.4.3. emitenta izvēlēto kompetento personu, kura ir atbildīga par segto obligāciju programmas īstenošanas nodrošināšanu, piemērotības izvērtēšanas kārtību;

2.4.4. seguma portfeļa stresa testēšanas kārtību;

2.5. segto obligāciju sabiedrības augstas gatavības pakāpes iekšējo dokumentu projektus vai emitenta jau pieņemtus iekšējos dokumentus, kuri nosaka:

2.5.1. darījumu noslēgšanas kārtību segto obligāciju sabiedrības darbības vai segto obligāciju programmas pienācīgas darbības nodrošināšanai Segto obligāciju likuma 11. panta izpratnē;

2.5.2. seguma aktīvu uzskaites kārtību Segto obligāciju likuma 28. panta izpratnē;

2.5.3. norēķinu kārtību starp emitentu un segto obligāciju sabiedrību, ieguldītājiem un segto obligāciju kreditoriem;

2.6. emitenta un seguma portfeļa uzrauga saskaņotu līguma projektu par seguma portfeļa uzraudzību;

2.7. galvojuma līgumu vai tā kopiju atbilstoši Segto obligāciju likuma 29. panta otrajā daļā noteiktajam;

2.8. augstas gatavības pakāpes atsavinājuma līguma, ar kuru seguma aktīvi tiek nodoti segto obligāciju sabiedrībai, projektu;

2.9. augstas gatavības pakāpes seguma portfeļa pārvaldīšanas līguma projektu atbilstoši Segto obligāciju likuma 22. panta pirmajā daļā un 43. pantā noteiktajam;

2.10. segto obligāciju programmas īstenošanas nepārtrauktības plānu atbilstoši Segto obligāciju likuma 42. pantā noteiktajam;

2.11. šo noteikumu pielikumā minēto emitenta un segto obligāciju sabiedrības iekšējo dokumentu uzskaites tabulu;

2.12. citu nozīmīgu informāciju, ko emitents uzskata par nepieciešamu iesniegt Latvijas Bankai.

3. Emitents šo noteikumu 2.3. apakšpunktā minētajā segto obligāciju programmā papildus Segto obligāciju likumā noteiktajai informācijai, kas iekļaujama segto obligāciju programmas noteikumos, ietver vismaz:

3.1.vispārīga rakstura informāciju par segto obligāciju programmu, norādot:

3.1.1. emitentu, kas īstenos segto obligāciju programmu (nosaukums, reģistrācijas numurs, adrese, kontaktpersonas vārds un uzvārds, e-pasta adrese un tālruņa numurs);

3.1.2. centrālo vērtspapīru depozitāriju, kurā paredzēts sākotnēji iegrāmatot emisiju;

3.1.3. emisijai piemērojamo likumu;

3.1.4. funkcijas, kuras saistībā ar segto obligāciju programmas īstenošanu tiks nodotas ārpakalpojumā;

3.1.5. Segto obligāciju likuma VI nodaļā minēto ieguldītāju likumisko interešu pārstāvi, ja tāds ir paredzēts, tā iecelšanas brīdi un pilnvaru apjomu;

3.2. informāciju par seguma portfelī iekļautajiem aktīviem, kas ietver vismaz:

3.2.1. informāciju par seguma aktīvu veidu Segto obligāciju likuma 47. panta un 50. panta pirmās daļas izpratnē, to apmēru, termiņu, galvenajiem darījumu partneriem, ģeogrāfisko sadalījumu, aizdevuma apmēra attiecību pret nodrošinājumu un citiem emitenta noteiktajiem raksturojošajiem lielumiem;

3.2.2. informāciju par emitenta bilancē esošo līdzvērtīgu aktīvu kopumu, kurus var izmantot seguma aktīvu portfeļa kvalitātes pasliktināšanās gadījumā, un plānu, kā tiks nodrošināts, ka seguma portfeļa aktīvu apmērs un kvalitāte ir pietiekama, lai nodrošinātu Segto obligāciju likuma prasībām atbilstošu seguma portfeļa kvalitāti, tai skaitā potenciāli nelabvēlīgu tirgus apstākļu ietekmē;

3.2.3. atbilstoši Segto obligāciju likuma 37. panta pirmās daļas 9. punktam un 59. pantam veiktās stresa testēšanas rezultātus un tās ietvaros identificēto risku izvērtējumu;

3.3. segto obligāciju programmas īstenošanas organizatorisko struktūru, kurā atspoguļotas emitenta un segto obligāciju sabiedrības struktūrvienības un kompetentās personas, vienlaikus iesniedzot informāciju par emitenta un segto obligāciju sabiedrības kompetentajām personām un struktūrvienībām noteiktajiem pienākumiem un atbildību segto obligāciju programmas īstenošanas laikā;

3.4. prognozi par segto obligāciju programmas īstenošanas procesa uzsākšanu un pirmā gada izmaksām;

3.5. informāciju par būtisku grozījumu veikšanas kritērijiem Segto obligāciju likuma 50. panta otrās daļas izpratnē.

4. Segto obligāciju likuma 36. panta trešajā daļā minētajam paziņojumam par nodomu emitēt segtās obligācijas saskaņā ar apstiprināto segto obligāciju programmu emitents pievieno šādus dokumentus un informāciju:

4.1. emitenta kompetentās pārvaldes institūcijas sapulces (sēdes) protokola kopiju vai tā projektu par nodomu emitēt segtās obligācijas saskaņā ar apstiprināto segto obligāciju programmu;

4.2. šo noteikumu 3.2. apakšpunktā minēto informāciju par seguma portfelī iekļautajiem aktīviem.

5. Ja iesnieguma par atļaujas saņemšanu vai paziņojuma izskatīšanas laikā šajos noteikumos minētajos dokumentos vai informācijā tiek izdarīti grozījumi, emitents nekavējoties iesniedz Latvijas Bankai precizētos dokumentus vai informāciju.

6. Ja šajos noteikumos noteiktajos gadījumos iesniedzami dokumenti, kuri jau ir Latvijas Bankas rīcībā un kuros nav notikušas pārmaiņas, tad attiecīgos dokumentus emitents neiesniedz atkārtoti. Emitents iesniegumā Latvijas Bankai norāda, kad attiecīgie dokumenti ir iesniegti Latvijas Bankai, un apstiprina, ka tajos no iesniegšanas brīža Latvijas Bankai nav notikušas pārmaiņas.

7. Ja Latvijas Banka konstatē, ka tai iesniegtie dokumenti atļaujas saņemšanai ir nepilnīgi vai ir nepieciešama papildu informācija, tā 30 dienu laikā no dokumentu saņemšanas dienas paziņo to emitentam.

8. Konstatējot pamatu aizliegt emitentam emitēt segtās obligācijas, tostarp īstenot jaunu segto obligāciju emisiju, Latvijas Banka par to paziņo emitentam līdz segto obligāciju emisijas dienai.

9. Ja pēc atļaujas saņemšanas šo noteikumu 2.1. apakšpunktā minētā iesnieguma pielikumā pievienotajos dokumentos veiktas pārmaiņas, emitents 14 dienu laikā no pārmaiņu veikšanas dienas informē par to Latvijas Banku.

10. Atzīt par spēku zaudējušiem Finanšu un kapitāla tirgus komisijas 2021. gada 22. jūnija normatīvos noteikumus Nr. 76 "Normatīvie noteikumi par iesniedzamajiem dokumentiem un tajos ietveramo informāciju lēmuma par atļauju īstenot segto obligāciju programmu pieņemšanai un paziņojuma izskatīšanai un par dokumentu izskatīšanas kārtību" (Latvijas Vēstnesis, 2021, Nr. 121).

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |

Pielikums

Latvijas Bankas [datums]

noteikumiem Nr. [\_\_\_\_\_]

Emitenta un segto obligāciju sabiedrības iekšējo dokumentu uzskaites tabula

|  |  |  |  |  |  |
| --- | --- | --- | --- | --- | --- |
| Nr.  p.k. | Sniedzamā informācija | Dokumenta numurs un datums | Dokumenta nosaukums | Norāde uz sadaļu, lappusi vai punktu dokumentā, kas satur sniedzamo informāciju | Atzīme, vai attiecīgais dokuments ir saistošs segto obligāciju sabiedrībai (jā/nē) |
| I. Informācija par emitentu | | | | | |
| 1. | Seguma aktīvu veids, to apmērs, termiņš, galvenie darījumu partneri, ģeogrāfiskais sadalījums, aizdevuma apmēra attiecība pret nodrošinājumu un citiem emitenta noteiktajiem raksturojošajiem lielumiem |  |  |  |  |
| 2. | Emitenta bilancē esošo līdzvērtīgu aktīvu, kurus var izmantot seguma aktīvu portfeļa kvalitātes pasliktināšanās gadījumā, kopums |  |  |  |  |
| 3. | Plāns, kā tiks nodrošināts, ka seguma portfeļa aktīvu apmērs un kvalitāte ir pietiekama, lai nodrošinātu Segto obligāciju likuma prasībām atbilstošu seguma portfeļa kvalitāti |  |  |  |  |
| 4. | Seguma portfeļa izveidošanas, nošķiršanas, vērtēšanas un seguma aktīvu aizstāšanas kārtība |  |  |  |  |
| 5. | Veiktās stresa testēšanas rezultāti un tās ietvaros identificēto risku izvērtējums |  |  |  |  |
| 6. | Seguma portfeļa stresa testēšanas kārtība |  |  |  |  |
| 7. | Segto obligāciju programmas īstenošanas organizatoriskā struktūra, emitenta un segto obligāciju sabiedrības kompetento personu un struktūrvienību pienākumi un atbildība |  |  |  |  |
| 8. | Kompetento personu piemērotības izvērtēšanas kārtība |  |  |  |  |
| 9. | Prognoze par segto obligāciju programmas īstenošanas procesa uzsākšanu un pirmā gada izmaksām |  |  |  |  |
| 10. | Būtisku grozījumu veikšanas kritēriji |  |  |  |  |
| 11. | Seguma aktīvu uzraugs, tā izvēles, iecelšanas un nomaiņas kārtība |  |  |  |  |
| II. Informācija par segto obligāciju sabiedrību | | | | | |
| 12. | Darījumu noslēgšanas kārtība segto obligāciju sabiedrības darbības vai segto obligāciju programmas pienācīgas darbības nodrošināšanai |  |  |  |  |
| 13. | Seguma aktīvu uzskaites kārtība |  |  |  |  |
| 14. | Norēķinu kārtība starp emitentu, segto obligāciju sabiedrību, ieguldītājiem un segto obligāciju kreditoriem |  |  |  |  |
| 15. | Cita informācija\* |  |  |  |  |

\* Aizpilda, ja emitents sniedz papildu informāciju, ko uzskata par būtisku.

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |